《以王通一所画小舟横截春江图为韩无咎寿》
宋代·章甫

江上春风花满树，春水才平旧痕处。
何人笑傲一扁舟，横截千波万波去。
王郎有句藏毫端，写出生绡半幅间。
明窗供我时展玩，仿佛罗带萦烟鬟。
缄题请寿黄华使，如公福禄川方至。
吾君愿治正思贤，舟楫期公济大川。

作者简介：（1045—1106）建州浦城人，徙居苏州，字端叔。神宗熙宁三年进士。调临川尉，移知寿春。进所著《孟子解义》，除应天府国子监教授，改著作佐郎。元丰中知山阴县，监左藏北库。哲宗朝通判宿州，复除开封府提举常平等事。徽宗即位，知虔州。崇宁初为都官郎中，时立元祐党籍，乃上言元祐臣僚因国事获罪，不应刻名著籍，禁锢子孙。坐忤宰相曾布，降官知泰州。后提举舒州灵仙观以卒。